Document ID: 32011R1043
Publication Date: 2011-10-19

Content:
REGOLAMENT TAL-KUMMISSJONI (UE) Nru 1043/2011
tad-19 ta’ Ottubru 2011
li jimponi dazju antidumping provviżorju fuq importazzjonijiet ta’ aċidu ossaliku li joriġina mill-Indja u mir-Repubblika Popolari taċ-Ċina
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku”), u b’mod partikolari l-Artikolu 7 tiegħu,
Wara li kkonsultat lill-Kumitat Konsultattiv,
Billi:
1. PROĊEDURA
1.1. Bidu
(1)
Fis-26 ta’ Jannar 2011, il-Kummissjoni Ewropea (“il-Kummissjoni”) ħabbret, permezz ta’ notifika ppubblikata f’Il-Ġurnal Uffiċjali tal-Unjoni Ewropea (2) (in-notifika tal-inizjazzjoni), il-bidu ta’ proċediment antidumping fir-rigward ta’ importazzjonijiet fl-Unjoni ta’ aċidu ossaliku li joriġina mill-Indja u mir-Repubblika Popolari taċ-Ċina (“RPĊ”) jew (il-pajjiżi kkonċernati).
(2)
Il-proċediment antidumping inbdiet wara ilment li ġie ppreżentat fit-13 ta’ Diċembru 2010 mill-Kunsill Ewropew tal-Industrija Kimika (CEFIC) f’isem Oxaquim S.A. (“il-kwerelant”), li tirrappreżenta proporzjon kbir, f’dan il-każ ta’ aktar minn 25 %, tal-produzzjoni totali tal-Unjoni ta’ aċidu ossaliku. L-ilment kien jinkludi evidenza prima facie ta’ dumping tal-prodott imsemmi u ta’ ħsara materjali li tirriżulta minnu, li kienet meqjusa bħala biżżejjed biex tiġġustifika l-ftuħ ta’ proċediment.
1.2. Il-partijiet ikkonċernati mill-proċediment
(3)
Il-Kummissjoni avżat b’mod uffiċjali lill-kwerelant, produtturi tal-Unjoni magħrufa oħrajn, produtturi esportaturi u rappreżentanti tal-pajjiżi kkonċernati, importaturi u utenti, kif ukoll assoċjazzjonijiet magħrufa bħala li huma kkonċernati, dwar il-bidu tal-proċediment. Il-partijiet interessati ngħataw l-opportunità li jesprimu l-fehmiet tagħhom bil-miktub u li jitolbu seduta ta’ smigħ sal-limitu ta’ żmien stabbilit fin-notifika tal-inizjazzjoni. Il-partijiet kollha interessati, li talbu dan u wrew li kien hemm raġunijiet partikolari għaliex għandhom jinstemgħu, ingħataw seduta ta’ smigħ.
(4)
Fid-dawl tal-għadd apparentement għoli ta’ produtturi esportaturi fil-pajjiżi kkonċernati, it-teħid tal-kampjuni kien previst fin-notifika tal-inizjazzjoni għad-determinazzjoni tad-dumping u l-ħsara skont l-Artikolu 17 tar-Regolament bażiku. Sabiex il-Kummissjoni tkun tista’ tiddeċiedi jekk it-teħid tal-kampjuni jkunx meħtieġ u jekk iva, tagħżel kampjun, il-produtturi esportaturi kollha fil-pajjiżi kkonċernati ntalbu jagħmlu lilhom infushom magħrufa mal-Kummissjoni u jipprovdu, kif speċifikat fin-notifika tal-inizjazzjoni, informazzjoni bażika dwar l-attivitajiet tagħhom relatati mal-prodott ikkonċernat matul il-perjodu bejn l-1 ta’ Jannar 2010 u l-31 ta’ Diċembru 2010. Għall-eżerċizzju tat-teħid tal-kampjuni wieġbu erba’ kumpaniji Indjani, li kumpanija waħda minnhom ma rrapportat ebda bejgħ lejn l-Unjoni, u tliet gruppi ta’ kumpaniji mir-RPĊ. Minħabba n-numru limitat ta’ kumpaniji jew gruppi ta’ kumpaniji li kkooperaw, it-teħid tal-kampjuni ma kienx meqjus bħala meħtieġ la għall-Indja u lanqas għar-RPĊ, u l-partijiet kollha kienu informati li ma kinux ser jintgħażlu kampjuni.
(5)
Sussegwentement, grupp wieħed ta’ kumpaniji mir-RPĊ irtira mill-kooperazzjoni ulterjuri fl-investigazzjoni fi stadju bikri. Barra minn hekk, kumpanija Indjana waħda rrifjutat li tagħti aċċess lill-Kummissjoni għall-impjant tal-produzzjoni tagħha sabiex tkun tista’ ssir żjara ta’ verifika. Konsegwentement, hija kienet ikkunsidrata bħala li ma kinitx qiegħda tikkoopera skont l-Artikolu 18(1) tar-Regolament bażiku u ġiet informata dwar il-konsegwenzi possibbli ta’ dan.
(6)
Sabiex il-produtturi esportaturi fir-RPĊ ikunu jistgħu jissottomettu talba għal trattament tal-ekonomija tas-suq (“TES”) jew li jitolbu trattament individwali (“TI”), il-Kummissjoni bagħtet formoli ta’ talbiet lill-produtturi esportaturi Ċiniżi li kkooperaw u lill-awtoritajiet tar-RPĊ fi ħdan l-iskadenzi stabbiliti fin-notifika tal-inizjazzjoni. Grupp Ċiniż wieħed ta’ kumpaniji talab TES skont l-Artikolu 2(7)(b) tar-Regolament bażiku jew, fin-nuqqas ta’ dan, TI, filwaqt li grupp ieħor ta’ kumpaniji talab TI biss.
(7)
Intbagħtu kwestjonarji lill-partijiet kollha magħrufa li huma kkonċernati. Waslu tweġibiet minn tliet kumpaniji fl-Indja u minn żewġ gruppi ta’ kumpaniji fir-RPĊ, kif ukoll mill-kwerelant. Il-produttur l-ieħor tal-Unjoni ma kkooperax. It-tweġibiet għall-kwestjonarju waslu wkoll mingħand tliet utenti u tmien importaturi, li fosthom saritilhom żjara l-utenti kollha u erba’ importaturi.
(8)
Il-Kummissjoni fittxet u vverifikat l-informazzjoni kollha li kienet meqjusa bħala meħtieġa għal determinazzjoni provviżorja ta’ dumping, il-ħsara li tirriżulta u l-interess tal-Unjoni, filwaqt li wettqet verifiki fil-bini tal-kumpaniji li ġejjin:
(a)
Produtturi tal-Unjoni
-
Oxaquim S.A. (Spanja)
(b)
Utenti
-
OMG Kokkola (il-Finlandja)
-
P.A.G. Srl (l-Italja)
-
It-tielet utent talab biex jibqa’ mhux magħruf
(ċ)
Importaturi
-
Brenntag BV (il-Pajjiżi l-Baxxi)
-
Brenntag Sp.z.o.o. (il-Polonja)
-
Norkem Limited (ir-Renju Unit)
-
Geratech Marketing (il-Belġju)
(d)
Produtturi esportaturi fl-Indja
-
Punjab Chemicals u Crop Protection Limited
-
Star Oxochem Pvt. Ltd
(e)
Produtturi esportaturi fir-RPĊ
-
Shandong Fengyuan Chemicals Stock Co., Ltd; Shandong Fengyuan Uranus Advanced Material Co., Ltd u Qingdao Fengyuan Unite International Trade Co., Ltd. (“Shandong Fengyuan Group”)
-
Yuanping Changyuan Chemicals Co., Ltd; Shanxi Reliance Chemicals Co., Ltd u Tianjin Chengyi International Trading Co., Ltd. (“Shanxi Reliance Group”)
1.3. Il-perjodu ta’ investigazzjoni
(9)
L-investigazzjoni tad-dumping u l-ħsara tkopri l-perjodu mill-1 ta’ Jannar 2010 sal-31 ta’ Diċembru 2010 (“il-perjodu ta’ investigazzjoni” jew “PI”). L-eżami tax-xejriet rilevanti għall-valutazzjoni tal-ħsara kopra l-perjodu mill-1 ta’ Jannar 2007 sal-aħħar tal-perjodu ta’ investigazzjoni (“il-perjodu kkunsidrat”).
2. IL-PRODOTT IKKONĊERNAT U L-PRODOTT SIMILI
2.1. Il-prodott ikkonċernat
(10)
Il-prodott ikkonċernat huwa l-aċidu ossaliku, kemm jekk f’forma diidrata (numru CUS 0028635-1 u numru CAS 6153-56-6) jew f’forma anidrata (numru CUS 0021238-4 u numru CAS 144-62-7) u kemm jekk f’soluzzjoni milwiema jew le, li bħalissa jaqa’ fi ħdan il-kodiċi NM ex 2917 11 00 u li joriġina mill-Indja u mir-RPĊ. Hemm żewġ tipi ta’ aċidu ossaliku aċidu ossaliku mhux raffinat u aċidu ossaliku raffinat. L-aċidu ossaliku raffinat, li jiġi manifatturat fir-RPĊ iżda mhux fl-Indja, jiġi manifatturat permezz ta’ proċess ta’ purifikazzjoni tal-aċidu ossaliku mhux raffinat, li l-għan tiegħu huwa li jneħħi l-ħadid, il-kloruri, traċċi tal-metall u impuritajiet oħrajn.
(11)
L-aċidu ossaliku jintuża f’firxa wiesgħa ta’ applikazzjonijiet, pereżempju bħala aġent tat-tnaqqis u aġent għall-ibbliċjar, f’sintesi farmaċewtika u fil-manifattura tas-sustanzi kimiċi.
2.2. Il-prodott simili
(12)
L-investigazzjoni wriet li l-aċidu ossaliku manifatturat u mibjugħ mill-industrija tal-Unjoni fl-Unjoni, l-aċidu ossaliku manifatturat u mibjugħ fis-suq domestiku tal-Indja u tar-RPĊ u l-aċidu ossaliku importat fl-Unjoni mill-Indja u r-RPĊ għandu essenzjalment l-istess karatteristiċi fiżiċi u kimiċi bażiċi u l-istess użijiet finali bażiċi.
(13)
Għalhekk, dawn il-prodotti huma provviżorjament ikkunsidrati bħala li huma simili skont it-tifsira tal-Artikolu 1(4) tar-Regolament bażiku.
3. DUMPING
3.1. L-Indja
3.1.1. Rimarka preliminari
(14)
Matul iż-żjara ta’ verifika fl-Indja, kumpanija waħda naqset li tipprovdi l-informazzjoni mitluba fil-ħin jew fil-format mitlub. Bħala riżultat, il-Kummissjoni ma setgħetx tivverifika l-informazzjoni ppreżentata b’reazzjoni għall-kwestjonarju dwar l-antidumping. Il-kumpanija ġiet informata bil-miktub li hija tista’ ma tiġix ikkunsidrata bħala parti li tikkoopera u li jistgħu jsiru sejbiet fuq il-bażi tal-fatti disponibbli. Fit-tweġiba tagħha, il-kumpanija sostniet li kien hemm ċirkostanzi ta’ mitigazzjoni, li, madankollu, ma kinux tali li jwasslu għal konklużjoni differenti. Għalhekk, l-Artikolu 18 kien applikat għal din il-kumpanija u s-sejbiet magħmula fuq il-bażi tal-fatti disponibbli. Għaldaqstant, produttur esportatur wieħed biss mill-Indja huwa meqjus bħala li kkoopera mal-Kummissjoni fl-investigazzjoni attwali.
3.1.2. Valur normali
(15)
Skont l-Artikolu 2(2) tar-Regolament bażiku, il-Kummissjoni l-ewwel eżaminat jekk il-bejgħ domestiku tal-prodott simili lil klijenti indipendenti mill-produttur esportatur kienx rappreżentattiv. Minħabba li dan il-bejgħ ikkostitwixxa aktar minn 5 % tal-volum tal-bejgħ tiegħu tal-prodott ikkonċernat lejn l-Unjoni, ġie konkluż li l-bejgħ globali tal-prodott simili kien rappreżentattiv.
(16)
Il-Kummissjoni sussegwentement eżaminat jekk il-bejgħ domestiku tal-produttur esportatur jistax jitqies bħala li sar matul il-kors ordinarju tal-kummerċ skont l-Artikolu 2(4) tar-Regolament bażiku. Dan sar billi ġie stabbilit il-proporzjon tal-bejgħ domestiku bi profitt lil klijenti indipendenti tal-bejgħ kollu tal-prodott simili.
(17)
Meta l-bejgħ bi profitt jammonta għal mill-inqas 80 % tal-bejgħ kollu, il-valur normali jiġi kkalkolat fuq il-bażi tal-bejgħ kollu, inkluż kwalunkwe bejgħ mingħajr profitt. Min-naħa l-oħra, jekk il-bejgħ bi profitt jammonta għal inqas minn 80 % iżda aktar minn 20 % tal-bejgħ kollu, u jekk l-ispiża sħiħa medja peżata tkun ogħla mill-prezz medju peżat, il-valur normali jiġi kkalkolat fuq il-bażi tal-bejgħ bi profitt biss. Bejgħ jitqies bħala wieħed bi profitt fejn il-prezz tal-unità jkun daqs jew ogħla mill-ispiża tal-produzzjoni.
(18)
L-analiżi mill-Kummissjoni tal-bejgħ domestiku wriet li 41 % tal-bejgħ kollu tal-prodott ikkonċernat kien bejgħ bi profitt u li l-ispiża sħiħa medja peżata hija ogħla mill-prezz medju peżat. Għaldaqstant, il-valur normali jiġi kkalkolat bħala prezz medju peżat tal-bejgħ bi profitt biss.
3.1.3. Il-prezz tal-esportazzjoni
(19)
Il-produttur esportatur fl-Indja esporta l-prodott ikkonċernat direttament lil klijenti indipendenti fl-Unjoni. Għalhekk, skont l-Artikolu 2(8) tar-Regolament bażiku, il-prezzijiet tal-esportazzjoni huma stabbiliti fuq il-bażi tal-prezzijiet attwalment imħallsa jew pagabbli minn dawk il-klijenti indipendenti għall-prodott ikkonċernat meta esportat lejn l-Unjoni.
3.1.4. Tqabbil
(20)
It-tqabbil bejn il-valur normali u l-prezz tal-esportazzjoni isir fuq bażi ta’ kif il-prodott joħroġ mill-fabbrika. Bil-għan li jiġi żgurat tqabbil ġust bejn il-valur normali u l-prezz tal-esportazzjoni, isiru konċessjonijiet xierqa fil-forma ta’ aġġustamenti għad-differenzi li jaffettwaw il-prezzijiet u l-komparabbiltà tal-prezzijiet skont l-Artikolu 2(10) tar-Regolament bażiku.
(21)
Għaldaqstant, saru aġġustamenti għall-ispejjeż tat-trasport, l-assigurazzjoni, l-ispejjeż tal-immaniġġjar u l-ippakkjar, l-ispejjeż ta’ kreditu u l-kummissjoni.
3.1.5. Il-marġini tad-dumping
(22)
Skont l-Artikoli 2(11) u 2(12) tar-Regolament bażiku, il-marġini tad-dumping għall-produttur Indjan li kkoopera jiġi stabbilit fuq il-bażi ta’ tqabbil tal-valur normali medju peżat mal-prezz tal-esportazzjoni medju peżat.
(23)
Abbażi ta’ dan, il-marġini tad-dumping provviżorju, espress bħala perċentwal tal-prezz CIF fil-fruntiera tal-Unjoni, bid-dazju mhux imħallas, huwa ta’ 22,8 % għal Punjab Chemicals u Crop Protection Limited (PCCPL).
(24)
Sabiex jiġi kkalkolat il-marġini ta’ dumping mal-pajjiż kollu li huwa applikabbli għall-produtturi esportaturi l-oħrajn kollha fl-Indja, il-livell ta’ kooperazzjoni ġie stabbilit permezz ta’ tqabbil tal-volum ta’ esportazzjonijiet lejn l-Unjoni rrapportat mill-produttur esportatur li kkoopera mal-istatistika tal-Eurostat. Minħabba li l-kooperazzjoni mill-Indja kienet baxxa, jiġifieri 38 %, huwa meqjus bħala xieraq li l-marġini ta’ dumping għal pajjiż kollu applikabbli għall-esportaturi l-oħrajn kollha fl-Indja għandu jiġi stabbilit fuq il-bażi tat-tranżazzjoni li hija l-aktar oġġetta għal dumping tal-produttur li kkoopera.
(25)
Abbażi ta’ dan, il-livell ta’ dumping għal pajjiż kollu huwa provviżorjament stabbilit għal 43,6 % tal-prezz CIF fil-fruntiera tal-Unjoni, bid-dazju mhux imħallas.
3.2. Ir-Repubblika Popolari taċ-Ċina
3.2.1. Trattament tal-Ekonomija tas-Suq (TES)/Trattament individwali (TI)
(26)
Skont l-Artikolu 2(7)(b) tar-Regolament bażiku, il-valur normali għall-importazzjonijiet li joriġinaw mir-RPĊ għandu jiġi ddeterminat skont il-paragrafi minn 1 sa 6 tal-Artikolu msemmi għal dawk il-produtturi li nstabu li ssodisfaw il-kriterji stabbiliti fl-Artikolu 2(7)(ċ) tar-Regolament bażiku. Fil-qosor u biex iservu biss bħala referenza ta’ malajr, dawn il-kriterji huma miġbura fil-qosor hawn taħt:
-
Id-deċiżjonijiet kummerċjali jittieħdu b’reazzjoni għas-sinjali tas-suq, mingħajr interferenza sinifikanti mill-Istat, u l-ispejjeż għandhom jirriflettu l-valuri tas-suq;
-
L-impriżi għandhom sett wieħed ċar ta’ kotba tal-kontijiet bażiċi, li jiġu vverifikati b’mod indipendenti skont l-istandards internazzjonali tal-kontabilità u jiġu applikati għall-għanijiet kollha;
-
Ma hemm ebda distorsjoni sinifikanti trasferita ‘l quddiem mis-sistema preċedenti tal-ekonomija mhux tas-suq;
-
Il-liġijiet dwar il-falliment u l-proprjetà jiggarantixxu stabilità u ċertezza legali; u
-
Il-konverżjonijiet tar-rati tal-kambju jsiru skont ir-rati tas-suq.
(27)
Grupp wieħed ta’ kumpaniji fir-RPĊ talbu TES u ssottomettew formoli b’talba għal TES għat-tliet kumpaniji l-oħrajn involuti fil-produzzjoni u l-kummerċjalizzazzjoni tal-prodott ikkonċernat. L-informazzjoni pprovduta kienet sussegwentement ivverifikata mill-Kummissjoni fil-bini tal-kumpaniji inkwistjoni.
(28)
L-investigazzjoni tat-TES uriet li kumpanija waħda naqset milli tissodisfa r-rekwiżiti tal-kriterji minn 1 sa 3. L-ewwel nett, hija naqset milli turi li l-ispejjeż tagħha kienu jirriflettu l-valuri tas-suq minħabba intervent finanzjarju sinifikanti mill-Istat li affettwa l-istruttura tal-ispejjeż tal-kumpanija fil-forma ta’, pereżempju, eżenzjonijiet mit-taxxa u self mingħajr imgħax. It-tieni, l-investigazzjoni tat-TES stabbilixxiet għadd ta’ nuqqasijiet u żbalji serji fil-kontijiet tagħha u li dawn ma kinux ivverifikati skont l-istandards internazzjonali tal-kontabilità (IAS). It-tielet, instabu distorsjonijiet trasferiti ‘l quddiem mis-sistema preċedenti tal-ekonomija mhux tas-suq fir-rigward tad-drittijiet tal-kumpanija dwar l-użu tal-art. B’mod aktar partikolari, il-kumpanija kisbet ċertifikat dwar l-użu tal-art mingħajr ma kkonformat mat-termini kuntrattwali jew ħallset b’mod sħiħ.
(29)
Barra minn hekk, kumpanija oħra fil-grupp naqset milli turi li hija ssodisfat il-kriterju 2 minħabba l-fatt li hija ma kinitx ivverifikat il-kontijiet b’mod indipendenti.
(30)
Il-Kummissjoni żvelat ir-riżultati tas-sejbiet tat-TES lill-grupp ta’ kumpaniji kkonċernati u lill-kwerelant u tathom l-opportunità li jipprovdu l-kummenti tagħhom. Is-sejbiet ġew żvelati wkoll lill-awtoritajiet tar-RPĊ. Ma ġie ppreżentat l-ebda kumment lill-Kummissjoni.
(31)
Fid-dawl ta’ dak li ntqal hawn fuq, ġie konkluż li tnejn mill-kumpaniji fil-grupp naqsu milli jissodisfaw il-kriterji tat-TES. B’konformità mal-prattika konsistenti tal-Unjoni li teżamina jekk grupp ta’ kumpaniji relatati b’mod ġenerali jissodisfawx il-kundizzjonijiet għal TES, il-grupp kollu kemm hu kien imċaħħad it-TES.
(32)
Kif imsemmi fil-premessa 6 aktar ‘il fuq, iż-żewġ gruppi ta’ kumpaniji Ċiniżi li kkooperaw talbu TI. Minħabba li nstab li ż-żewġ gruppi ssodisfaw il-kriterji kollha tal-Artikolu 9(5) tar-Regolament bażiku, ġie deċiż provviżorjament li huma għandhom jingħataw TI.
3.2.2. Il-Pajjiż analogu
(33)
Skont l-Artikolu 2(7)(a) tar-Regolament bażiku, il-valur normali għall-produtturi esportaturi li ma ngħatawx TES irid jiġi stabbilit fuq il-bażi tal-prezzijiet domestiċi jew tal-valur normali f’pajjiż analogu.
(34)
Fin-notifika tal-inizjazzjoni, il-Kummissjoni indikat l-intenzjoni tagħha li tuża l-Indja bħala l-pajjiż analogu xieraq bil-għan li jiġi stabbilit il-valur normali u stiednet lill-partijiet interessati biex jikkummentaw. Ma wasal ebda kumment. Fi kwalunkwe każ, il-Kummissjoni tqis l-Indja bħala l-pajjiż analogu xieraq minħabba li l-uniku pajjiż produttur ieħor barra l-Unjoni, il-Ġappun, għandu suq monopolju magħluq għall-kompetizzjoni u jimmanifattura l-aċidu ossaliku permezz ta’ metodu uniku li mhuwiex komparabbli mar-RPĊ. B’kuntrast ma’ dan, il-produtturi Indjani jużaw metodu tal-produzzjoni komparabbli mar-RPĊ u huma soġġetti għall-kompetizzjoni fis-suq domestiku.
3.2.3. Valur normali
(35)
Il-kumpaniji Ċiniżi jimmanifatturaw u jesportaw żewġ tipi ta’ aċidu ossaliku lejn l-Unjoni: aċidu ossaliku mhux raffinat u aċidu ossaliku mhux raffinat. L-aċidu ossaliku raffinat, li ma jiġix prodott fil-pajjiż analogu, jiġi manifatturat permezz ta’ proċess ta’ purifikazzjoni tal-aċidu ossaliku mhux raffinat, li l-għan tiegħu huwa li jneħħi l-ħadid, il-kloruri, traċċi tal-metall u impuritajiet oħrajn. L-ispejjeż addizzjonali għall-produzzjoni tal-aċidu ossaliku raffinat huma stmati għal 12 % meta mqabbla ma’ dawk għall-produzzjoni tal-aċidu ossaliku mhux raffinat. Għaldaqstant, il-Kummissjoni dehrilha li huwa xieraq li jiġi stabbilit valur normali għaż-żewġ tipi ta’ aċidu ossaliku.
(36)
Fir-rigward tal-aċidu ossaliku mhux raffinat, il-valur normali ġie stabbilit fuq il-bażi tal-valur normali stabbilit għall-Indja skont l-Artikolu 2(7)(a) tar-Regolament bażiku. Il-valur normali ġie stabbilit, kif deskritt fil-premessa 18 aktar ‘il fuq, fuq il-bażi tal-bejgħ bi profitt biss. Fir-rigward tal-aċidu ossaliku raffinat, li ma jiġix prodott fil-pajjiż analogu, b’konformità mal-Artikolu 2(7)(a) tar-Regolament bażiku, il-valur normali ġie stabbilit fuq il-bażi tal-ispejjeż tal-manifattura għall-aċidu ossaliku mhux raffinat fil-pajjiż analogu. L-ispejjeż tal-manifattura jiġu aġġustati b’irfigħ ta’ 12 % sabiex jiġu kkunsidrati l-ispejjeż tal-manifattura addizzjonali (ara l-premessa 35 ta’ hawn fuq) flimkien mal-ispejjeż tal-bejgħ, l-ispejjeż ġenerali u dawk amministrattivi (SG&A) u l-profitt.
(37)
L-ispejjeż SG&A u l-profitt ġew stabbiliti, permezz ta’ analogu għall-Artikolu 2(6) tar-Regolament bażiku, permezz taż-żieda tal-ispejjeż SG&A u l-profitt għall-bejgħ domestiku tal-aċidu ossaliku mhux raffinat mill-produttur esportatur li kkoopera fil-pajjiż analogu.
3.2.4. Il-prezz tal-esportazzjoni
(38)
Minħabba li ż-żewġ gruppi ngħataw TI, il-prezz tal-esportazzjoni ġie bbażat fuq il-prezzijiet attwalment imħallsa jew pagabbli mill-ewwel klijent indipendenti fl-Unjoni skont l-Artikolu 2(8) tar-Regolament bażiku.
(39)
Iż-żewġ produtturi esportaturi fir-RPĊ esportaw l-aċidu ossaliku lejn l-Unjoni permezz ta’ negozjanti relatati, li wassal għal żieda fil-prezz imħallas lill-produtturi. Din iż-żieda tiġi kkunsidrata meta l-prezz tal-esportazzjoni jitqabbel mal-valur normali stabbilit (ara l-premessa 42 ta’ hawn taħt).
3.2.5. Tqabbil
(40)
Fir-rigward tal-aċidu ossaliku mhux raffinat, il-prezz tal-esportazzjoni fil-livell ta’ kif joħroġ mill-fabbrika kien imqabbel mal-valur normali stabbilit għall-pajjiż analogu.
(41)
Il-prezz tal-esportazzjoni għall-aċidu ossaliku raffinat fil-livell ta’ kif joħroġ mill-fabbrika kien imqabbel mal-valur normali stabbilit (ara l-premessa 36 ta’ hawn fuq).
(42)
Bil-għan li jiġi żgurat tqabbil ġust bejn il-valur normali jew il-valur normali stabbilit u l-prezz tal-esportazzjoni, saret konċessjoni xierqa fil-forma ta’ aġġustamenti skont l-Artikolu 2(10) tar-Regolament bażiku. B’mod partikolari, sar aġġustament skont l-Artikolu 2(10)(i) għall-kummissjonijiet li ġew irċevuti minn negozjanti relatati.
(43)
F’dan ir-rigward ta’ min jinnota li l-Kummissjoni sabet li n-negozjanti relatati li permezz tagħhom il-produtturi esportaturi fir-RPĊ esportaw l-aċidu ossaliku lejn l-UE ma jistgħux jitqiesu bħala dipartimenti tal-bejgħ interni, minħabba li huma jinnegozjaw ukoll aċidu ossaliku u prodotti kimiċi oħrajn mixtrija minn fornituri mhux relatati għal skopijiet ta’ esportazzjoni u/jew għal bejgħ domestiku. Għalhekk, huwa konkluż li l-funzjonijiet ta’ dawn in-negozjanti huma simili għal dawk ta’ aġent li jaħdem fuq bażi ta’ kummissjoni. Għaldaqstant, iż-żieda fil-prezz min-negozjanti tneħħiet sabiex ikun żgurat tqabbil ġust bejn il-prezz tal-esportazzjoni u l-valur normali. L-aġġustament kien ikkalkolat abbażi tal-profitt ta’ negozjant mhux relatat tal-UE, kif ukoll abbażi tal-ispejjeż tal-bejgħ, ġenerali u amministrattivi tan-negozjant Ċiniż rispettiv.
(44)
Barra minn hekk, saru aġġustamenti oħrajn, fejn kien xieraq, fir-rigward tat-taxxi indiretti, il-merkanzija, l-assigurazzjoni, l-ispejjeż anċillari u tal-immaniġġjar, l-ippakkjar u l-ispejjeż ta’ kreditu, fejn dawn instabu li kienu raġonevoli, preċiżi u appoġġjati b’evidenza vverifikata.
3.2.6. Il-marġini tad-dumping
Għall-produtturi esportaturi li kkooperaw
(45)
Skont l-Artikoli 2(11) u (12) tar-Regolament bażiku, il-marġini tad-dumping ġew stabbiliti fuq il-bażi ta’ tqabbil tal-valur normali medju peżat ta’ kull tip ta’ prodott mal-prezz tal-esportazzjoni medju peżat ta’ kull kumpanija għall-prodott ikkonċernat lejn l-Unjoni, kif indikat hawn fuq.
(46)
Abbażi ta’ dan, il-marġini tad-dumping provviżorji espressi bħala perċentwal tal-prezz CIF fil-fruntiera tal-Unjoni, bid-dazju mhux imħallas, huma:
Kumpanija
Marġini ta’ dumping provviżorju
Shandong Fengyuan Chemicals Stock Co., Ltd u Shandong Fengyuan Uranus Advanced Material Co., Ltd
37,7 %
Yuanping Changyuan Chemicals Co., Ltd
14,6 %
Għall-produtturi esportaturi l-oħrajn kollha li ma kkooperawx
(47)
Sabiex jiġi kkalkolat il-marġini ta’ dumping mal-pajjiż kollu applikabbli għall-produtturi esportaturi l-oħrajn kollha fir-RPĊ, il-livell ta’ kooperazzjoni ġie stabbilit permezz ta’ tqabbil tal-volum ta’ esportazzjonijiet lejn l-Unjoni rrapportat mill-produttur esportatur li kkoopera mal-istatistika tal-Eurostat.
(48)
Minħabba li l-kooperazzjoni mir-RPĊ kienet baxxa f’madwar 46 %, huwa meqjus bħala xieraq li l-marġini ta’ dumping għall-pajjiż kollu li huwa applikabbli għall-esportaturi l-oħrajn kollha fir-RPĊ għandu jiġi bbażat fuq it-tranżazzjoni li kienet l-aktar l-oġġett ta’ dumping tal-esportaturi li kkooperaw.
(49)
Abbażi ta’ dan, il-livell ta’ dumping għall-pajjiż kollu huwa provviżorjament stabbilit għal 52,2 % tal-prezz CIF fil-fruntiera tal-Unjoni, bid-dazju mhux imħallas.
4. ĦSARA
4.1. Il-produzzjoni tal-Unjoni u l-industrija tal-Unjoni
(50)
L-ilment kien ippreżentat mill-Kunsill Ewropew tal-Industrija Kimika (CEFIC) f’isem Oxaquim S.A., minn hawn ‘il quddiem “il-Kwerelant”, kumpanija li tipproduċi l-aċidu ossaliku fl-Unjoni, li jirrappreżenta propozjon kbir tal-produzzjoni totali tal-Unjoni matul il-PI. It-tieni produttur tal-Unjoni, Clariant, ma oġġezzjonax għall-bidu tal-investigazzjoni iżda ddeċieda li ma jikkooperax. Bħalissa ma hemm ebda produttur ieħor tal-prodott ikkonċernat fl-Unjoni. Abbażi ta’ dan iż-żewġ produtturi, Oxaquim S.A. u Clariant, jikkostitwixxu l-industrija tal-Unjoni skont it-tifsira tal-Artikolu 4(1) tar-Regolament bażiku, li jirrappreżentaw 100 % tal-produzzjoni tal-Unjoni. Minn hawn ‘il quddiem, ser issir referenza għalihom bħala “l-industrija tal-Unjoni”.
(51)
L-informazzjoni kollha disponibbli dwar iż-żewġ produtturi Oxaquim S.A. u Clariant, inkluż l-informazzjoni pprovduta fl-ilment u d-dejta miġbura mill-kwerelant qabel u wara l-bidu tal-investigazzjoni, intużat sabiex tiġi stabbilita l-produzzjoni totali tal-Unjoni. Abbażi ta’ dan, il-produzzjoni totali tal-Unjoni laħqet firxa ta’ bejn 11 000 u 15 000 tunnellata matul il-perjodu kkunsidrat.
4.2. Id-determinazzjoni tas-suq tal-Unjoni rilevanti
(52)
Instab li wieħed mill-produtturi tal-Unjoni uża parti mill-produzzjoni tiegħu tal-aċidu ossaliku bħala materjal intermedjarju għall-produzzjoni tal-ossalati (tetra-ossalat, aċetosella u biossalati tal-potassju). Dan l-aċidu ossaliku kien sempliċiment trasferit (mingħajr fattura) fi ħdan l-istess kumpanija. Dan l-użu ristrett tal-aċidu ossaliku ma daħalx fis-suq ħieles u għalhekk mhuwiex espost għall-kompetizzjoni diretta mal-importazzjonijiet tal-prodott ikkonċernat. B’kuntrast ma’ dan, il-produzzjoni destinata għall-bejgħ fis-suq ħieles instabet li kienet f’kompetizzjoni diretta mal-importazzjonijiet tal-prodott ikkonċernat.
(53)
Sabiex tiġi pprovduta stampa kemm jista’ jkun kompleta tas-sitwazzjoni tal-industrija tal-Unjoni, id-dejta nkisbet u ġiet analizzata għall-attività kollha tal-aċidu ossaliku u sussegwentement ġie stabbilit jekk il-produzzjoni kinitx destinata għal użu ristrett jew għas-suq ħieles.
(54)
Għall-indikaturi ekonomiċi li ġejjin relatati mal-industrija tal-Unjoni, instab li l-analiżi u l-evalwazzjoni kellhom jiffokaw fuq is-sitwazzjoni prevalenti fis-suq ħieles: il-volum tal-bejgħ u l-prezzijiet tal-bejgħ fis-suq tal-Unjoni, is-sehem tas-suq, it-tkabbir, il-volum tal-esportazzjoni, il-prezzijiet, il-profittabilità, ir-ritorn fuq l-investimenti u l-fluss tal-flus.
(55)
Madankollu, fir-rigward ta’ indikaturi ekonomiċi oħrajn, instab fuq il-bażi tal-investigazzjoni, li dawn jistgħu raġonevolment jiġu eżaminati biss billi ssir referenza għall-attività kollha. Tabilħaqq, il-produzzjoni (kemm għall-użu ristrett kif ukoll dik destinata għas-suq ħieles), il-kapaċità, l-użu tal-kapaċità, l-investimenti, il-ħażniet, l-impjiegi, il-produttività, il-pagi u l-abbiltà li jżidu l-kapital jiddependu fuq l-attività kollha, kemm jekk il-produzzjoni tkun ristretta kif ukoll jekk tinbiegħ fis-suq ħieles.
4.3. Il-konsum tal-Unjoni
(56)
Minħabba li l-aċidu ossaliku huwa parti minn kodiċi NM li jinkludi wkoll prodotti oħrajn, ma kienx possibbli li jiġu stabbiliti l-volumi tal-importazzjonijiet fuq il-bażi tad-dejta tal-Eurostat. Għaldaqstant, il-konsum kien stabbilit fuq il-bażi tad-dejta dwar il-volum tal-importazzjoni pprovduta mill-kwerelant, ikkontrollat bir-reqqa fl-isfond tad-dejta vverifikata pprovduta mill-produtturi esportaturi mill-pajjiżi kkonċernati, u l-volum tal-bejgħ totali fis-suq tal-Unjoni tal-industrija tal-Unjoni.
(57)
Fid-dawl tan-numru żgħir ta’ fornituri u l-ħtieġa li tiġi protetta l-informazzjoni kummerċjali kunfidenzjali skont l-Artikolu 19 tar-Regolament bażiku, l-iżvilupp tal-konsum matul il-perjodu kkunsidrat kien indiċizzat.
Tabella 1
Il-konsum fl-Unjoni
Indiċi 2007 = 100
2007
2008
2009
PI
Konsum totali
100
124
61
95
(58)
Fl-2008 kien hemm żieda qawwija fil-konsum totali fl-Unjoni b’24 %, filwaqt li l-konsum naqas b’50 % matul is-sena ta’ wara qabel reġa’ żdied matul il-PI. B’mod ġenerali, il-konsum fis-suq tal-UE naqas b’5 % matul il-perjodu kkunsidrat.
5. IMPORTAZZJONIJIET MILL-PAJJIŻI KKONĊERNATI
5.1. Valutazzjoni kumulattiva tal-effetti tal-importazzjonijiet ikkonċernati
(59)
Il-Kummissjoni eżaminat jekk l-importazzjonijiet tal-aċidu ossaliku mir-RPĊ u mill-Indja għandhomx jiġu vvalutati b’mod kumulattiv skont l-Artikolu 3(4) tar-Regolament bażiku.
(60)
Fir-rigward tal-effetti tal-importazzjonijiet li joriġinaw mir-RPĊ u mill-Indja, l-investigazzjoni wriet li l-marġini tad-dumping kienu ‘l fuq mil-limitu de minimis kif definit fl-Artikolu 9(3) tar-Regolament bażiku u l-volum tal-importazzjonijiet li huma l-oġġett ta’ dumping minn kull wieħed miż-żewġ pajjiżi kkonċernati ma kienx negliġibbli fis-sens tal-Artikolu 5(7) tar-Regolament bażiku.
(61)
Fir-rigward tal-kundizzjonijiet tal-kompetizzjoni bejn l-importazzjonijiet li huma l-oġġett ta’ dumping mir-RPĊ u mill-Indja, minn naħa waħda, u bejn l-importazzjonijiet li huma l-oġġett ta’ dumping mir-RPĊ u mill-Indja u l-prodott simili, fuq in-naħa l-oħra, l-investigazzjoni wriet li dawn kienu simili. B’mod aktar speċifiku, il-prodotti importati jinbiegħu permezz tal-istess mezzi ta’ bejgħ u lil kategoriji simili ta’ klijenti biex b’hekk jikkompetu ma’ xulxin u mal-aċidu ossaliku manifatturat fl-Unjoni.
(62)
Fid-dawl ta’ dak li ntqal hawn fuq, huwa provviżorjament ikkunsidrat li l-kriterji kollha stabbiliti fl-Artikolu 3(4) tar-Regolament bażiku huma ssodisfati u li l-importazzjonijiet mir-RPĊ u mill-Indja għandhom jiġu eżaminati b’mod kumulattiv.
5.2. Il-volum u s-sehem tas-suq ta’ importazzjonijiet li huma l-oġġett ta’ dumping mill-pajjiżi kkonċernati
(63)
L-investigazzjoni wriet li l-importazzjonijiet ta’ aċidu ossaliku mir-RPĊ u mill-Indja żviluppaw kif ġej:
Tabella 2
Importazzjonijiet mir-RPĊ u mill-Indja
Volumi tal-importazzjoni (MT)
2007
2008
2009
PI
Ir-RPĊ u l-Indja
7 629
11 763
4 707
7 969
(Indiċi 2007 = 100)
100
154
62
104
Is-sehem tas-suq
(Indiċi 2007 = 100)
100
125
101
110
Sors: Informazzjoni mingħand il-kwerelant u mit-tweġibiet għall-kwestjonarju
(64)
L-importazzjonijiet mill-pajjiżi kkonċernati żdiedu b’4 % fil-volum matul il-perjodu kkunsidrat, filwaqt li l-konsum totali fis-suq tal-UE naqas b’5 % matul l-istess perjodu (ara t-Tabella 1 fuq). Kif muri fit-Tabella ta’ fuq, kien hemm ukoll profitt sinifikanti fis-sehem tas-suq ta’ 25 % bejn l-2007 u l-2008 u ta’ 10 % matul il-perjodu kkunsidrat.
5.3. Il-prezz tal-importazzjonijiet li huma l-oġġett ta’ dumping u t-twaqqigħ tal-prezz
(65)
Il-prezzijiet medji tal-importazzjonijiet mill-pajjiżi ikkonċernati żviluppaw kif ġej:
Tabella 3
Il-prezz tal-importazzjonijiet mir-RPĊ u mill-Indja
Il-prezzijiet tal-importazzjoni (EUR/MT)
2007
2008
2009
PI
Ir-RPĊ u l-Indja
470
641
474
545
(Indiċi 2007 = 100)
100
136
101
116
(66)
Il-prezzijiet tal-importazzjoni żdiedu b’36 % bejn l-2007 u l-2008 qabel ma fl-2009 waqgħu lura għall-prezzijiet simili għal dawk fl-2007. Il-prezzijiet reġgħu żdiedu bi kważi 15 % fil-PI. Il-prezzijiet żdiedu b’16 % matul il-perjodu kkunsidrat. Madankollu, huwa notevoli li l-prezzijiet tal-importazzjoni naqsu b’20 % bejn l-2008 u l-PI, minkejja ż-żieda fil-prezzijiet tal-inputs ewlenin (is-sorsi tal-karbonju u l-enerġija) f’dan il-perjodu.
(67)
Bil-għan li jiġi analizzat it-twaqqigħ tal-prezzijiet il-prezzijiet tal-bejgħ medji peżati tal-industrija tal-Unjoni lil klijenti mhux relatati fis-suq tal-Unjoni, aġġustati għal livell ta’ kif il-prodott joħroġ mill-fabbrika, jiġifieri esklużi l-ispejjeż tal-merkanzija fl-Unjoni u wara t-tnaqqis ta’ skontijiet u roħs, ġew imqabbla mal-prezzijiet medji peżati korrispondenti tal-esportaturi li kkooperaw mir-RPĊ u mill-Indja lill-ewwel klijent indipendenti fis-suq tal-Unjoni, jiġifieri nett ta’ skontijiet u aġġustati, fejn meħtieġ, għall-prezz CIF fil-fruntiera tal-Unjoni, debitament aġġustat għall-ispejjeż tal-approvazzjoni doganali u għall-ispejjeż ta’ wara l-importazzjoni.
(68)
It-tqabbil wera li matul il-PI l-prodott ikkonċernat li huwa l-oġġett ta’ dumping li oriġina mir-RPĊ u mill-Indja u mibjugħ fl-Unjoni waqqa’ l-prezzijiet tal-bejgħ tal-industrija tal-Unjoni b’16,9 % għal 34,6 %. Dan il-livell ta’ twaqqigħ fil-prezz kien ikkombinat ma’ żvilupp negattiv tal-prezzijiet fis-suq u b’hekk wassal għal tnaqqis sostanzjali fil-prezzijiet.
6. IS-SITWAZZJONI EKONOMIKA TAL-INDUSTRIJA TAL-UNJONI
6.1. Rimarki preliminari
(69)
Skont l-Artikolu 3(5) tar-Regolament bażiku, l-eżami tal-impatt tal-importazzjonijiet li huma l-oġġett ta’ dumping fuq l-industrija tal-Unjoni inkluda evalwazzjoni tal-fatturi u l-indiċi ekonomiċi kollha relatati mal-istat tal-industrija tal-Unjoni mill-2007 sal-aħħar tal-PI.
(70)
L-indikaturi makroekonomiċi (il-produzzjoni, il-kapaċità, l-użu tal-kapaċità, il-volumi tal-bejgħ, is-sehem tas-suq, l-impjiegi, il-produttività, il-pagi u l-kobor tal-marġini tad-dumping) kienu evalwati fil-livell tal-industrija tal-Unjoni, filwaqt li l-indikaturi mikro-ekonomiċi (il-ħażniet, il-prezzijiet tal-bejgħ, il-profittabilità, il-fluss tal-flus u r-ritorn fuq l-investiment, l-abbiltà li jżidu l-kapital u l-investimenti, l-ispejjeż tal-produzzjoni) kienu bbażati fuq l-informazzjoni derivata mill-kwestjonarji debitament ivverifikati li kienu sottomessi mill-produttur tal-Unjoni waħdieni li kkoopera.
(71)
Meta wieħed jikkunsidra l-fatt li d-dejta għall-analiżi tal-ħsara hija primarjament derivata minn sors wieħed biss, id-dejta relatata mal-industrija tal-Unjoni kellha tiġi indiċizzata sabiex tiġi ppriservata l-kunfidenzjalità skont l-Artikolu 19 tar-Regolament bażiku.
6.2. Dejta relatata mal-industrija tal-Unjoni (indikaturi makroekonomiċi)
6.2.1. Il-produzzjoni, il-kapaċità tal-produzzjoni u l-użu tal-kapaċità
Tabella 4
Il-produzzjoni tal-Unjoni, il-kapaċità tal-produzzjoni u l-użu tal-kapaċità totali
(Indiċi 2007 = 100)
2007
2008
2009
PI
Il-produzzjoni totali
100
101
89
106
Il-kapaċità tal-produzzjoni totali
100
100
77
77
L-użu tal-kapaċità totali
100
101
116
138
(72)
It-Tabella ta’ hawn fuq tinkludi dejta dwar il-produzzjoni, il-kapaċità tal-produzzjoni u l-użu tal-kapaċità tal-industrija tal-Unjoni kif ukoll, għall-2007 u l-2008, dejta ta’ produttur ieħor tal-Unjoni li waqqaf il-produzzjoni tal-aċidu ossaliku fl-2008.
(73)
Kif muri fit-Tabella ta’ hawn fuq, il-produzzjoni tal-industrija tal-Unjoni kienet relattivament stabbli fl-2007 u fl-2008 qabel naqset drastikament fl-2009. Il-produzzjoni żdiedet matul il-PI. B’mod ġenerali, matul il-perjodu kkunsidrat, il-produzzjoni żdiedet b’6 %.
(74)
Minħabba l-għeluq tal-faċilità tal-produzzjoni ta’ produttur ieħor tal-Unjoni matul l-2008, il-kapaċità tal-produzzjoni tal-industrija tal-Unjoni naqset drastikament fl-2008 bi 23 %.
(75)
Il-kombinazzjoni ta’ dawn iż-żewġ fatturi, jiġifieri ż-żieda fil-volum tal-produzzjoni u t-tnaqqis fil-kapaċità tal-produzzjoni minħabba l-għeluq ta’ unità tal-produzzjoni mit-tielet produttur tal-Unjoni mill-2008, wasslet għal żieda sinifikanti fl-użu tal-kapaċità ta’ 38 % matul il-perjodu kkunsidrat.
6.2.2. Il-volumi tal-bejgħ u s-sehem tas-suq
Tabella 5
Il-volumi tal-bejgħ u s-sehem tas-suq
(Indiċi 2007 = 100)
2007
2008
2009
PI
Bejgħ totali
100
97
61
86
Sehem tas-suq (%)
100
79
99
91
(76)
Il-volumi tal-bejgħ għall-2007 u l-2008 jinkludu l-bejgħ tal-produttur tal-Unjoni li waqqaf il-produzzjoni fl-2008.
(77)
Filwaqt li l-konsum tal-Unjoni naqas b’5 % matul il-perjodu kkunsidrat (ara l-premessa 58 aktar ‘il fuq), il-volum tal-bejgħ tal-prodott ikkonċernat mill-industrija tal-Unjoni lil klijenti indipendenti fis-suq tal-Unjoni naqas b’14 % matul l-istess perjodu, li wassal għal telf ta’ 9 % fis-sehem tas-suq.
(78)
Meta nħarsu lejn l-iżvilupp matul il-perjodu kkunsidrat, it-tnaqqis ta’ 14 % fil-volum tal-bejgħ tal-industrija tal-Unjoni kien ferm aktar evidenti mit-tnaqqis ta’ 5 % fil-konsum tal-Unjoni. Bħala konsegwenza, is-sehem tas-suq tal-industrija tal-Unjoni naqas ukoll b’mod sinifikanti b’9 punti perċentwali matul l-istess perjodu.
6.2.3. L-impjiegi, il-produttività u l-pagi
Tabella 6
L-impjiegi, il-produttività u l-pagi
(Indiċi 2007 = 100)
2007
2008
2009
PI
Numru totali ta’ impjegati
100
119
108
96
Il-produttività totali (unità/impjegat)
100
85
83
111
Il-pagi annwali totali
100
121
110
99
L-ispejjeż medji tax-xogħol għal kull impjegat
100
119
118
104
(79)
In-numru ta’ impjegati naqas b’4 % matul il-perjodu kkunsidrat. Ta’ min jinnota li l-produzzjoni tal-aċidu ossaliku ma tirrikjedix ħafna ħaddiema.
(80)
Matul il-perjodu kkunsidrat, il-produttività totali għal kull impjegat żdiedet bi 11 %, minħabba li l-produttività żdiedet, filwaqt li kien hemm tnaqqis fl-għadd ta’ impjegati.
(81)
Matul il-perjodu totali kkunsidrat, il-pagi naqsu b’1 %. Wara żieda inizjali fil-pagi ta’ 21 % bejn l-2007 u l-2008, huma komplew jonqsu kontinwament sal-PI.
6.2.4. Id-daqs tal-marġini tad-dumping attwali
(82)
Il-marġinijiet tad-dumping huma speċifikati hawn fuq fit-taqsima dwar id-dumping. Il-marġinijiet kollha stabbiliti huma ‘l fuq sew mil-livell de minimis. Barra minn hekk, minħabba l-volumi u l-prezzijiet tal-importazzjonijiet li huma l-oġġett ta’ dumping, l-impatt tal-marġinijiet tad-dumping attwali ma jistax jitqies bħala negliġibbli.
6.3. Dejta relatata mal-produttur tal-Unjoni li kkoopera (indikaturi Mikroekonomiċi)
6.3.1. Rimarka ġenerali
(83)
L-analiżi tal-indikaturi mikroekonomiċi (il-prezzijiet tal-bejgħ u l-ispiża tal-produzzjoni, il-ħażniet, il-profittabilità, il-fluss tal-flus, ir-ritorn fuq l-investiment, l-abbiltà li jżidu l-kapital u l-investimenti) twettqet fil-livell tal-kwerelant biss minħabba li ma nkisbet ebda dejta mill-produttur l-ieħor tal-UE kif deskritt fil-premessa 70.
6.3.2. Il-prezzijiet ta’ unità medji tal-produttur tal-Unjoni li kkoopera u l-ispiża tal-produzzjoni
Tabella 7
Il-prezzijiet tal-bejgħ
Indiċi 2007 = 100
2007
2008
2009
PI
Il-prezz medju tal-bejgħ ta’ unità
100
143
136
131
Sors: tweġiba għall-kwestjonarju
(84)
Il-prezzijiet medji tal-bejgħ fil-livell ta’ kif il-prodott joħroġ mill-fabbrika tal-industrija tal-Unjoni lil klijenti mhux relatati fis-suq tal-Unjoni żdiedu b’31 % matul il-perjodu kkunsidrat.
Tabella 8
Spiża tal-produzzjoni
Indiċi 2007 = 100
2007
2008
2009
PI
COP medja/tunnellata
100
103
102
98
Sors: tweġiba għall-kwestjonarju
(85)
L-investigazzjoni wriet li l-ispiża medja tal-produzzjoni tal-produttur tal-Unjoni li kkoopera kienet relattivament stabbli matul is-snin minħabba titjib kostanti fil-proċess tal-produzzjoni tagħhom, li seta’ jkun possibbli biss permezz ta’ investimenti qawwija (ara t-Tabelli 9 u 11).
6.3.3. Ħażniet
(86)
Minħabba n-natura tal-prodott ikkonċernat, ma nżammet ebda ħażna. Il-prodott ikkonċernat jinxef malajr u mbagħad jagħqad, għalhekk il-produtturi jipproduċu biss prodotti għal konsenja immedjata.
6.3.4. Il-profittabilità, il-fluss tal-flus, ir-ritorn fuq l-investiment, l-abbiltà li jżidu l-kapital u l-investimenti
Tabella 9
Il-profittabilità
Indiċi 2007 = - 100
2007
2008
2009
PI
Profittabilità (fl-UE)
- 100
4
-2
3
Sors: tweġiba għall-kwestjonarju
(87)
Il-profittabilità għall-prodott simili kienet stabbilita billi l-profitt nett ta’ qabel it-taxxa mill-bejgħ tal-prodott simili mill-kwerelant jiġi espress bħala perċentwal tal-fatturat ta’ dan il-bejgħ.
(88)
Wara li ġġenera telf drammatiku fl-2007, il-kwerelant għamel profitt żgħir fl-2008 qabel reġa’ lura għat-telf fl-2009. Il-kwerelant għamel profitt żgħir fil-PI, grazzi għal tnaqqis f’xi elementi tas-COP, kif muri fit-Tabella 8 ta’ hawn fuq.
Tabella 10
Il-fluss tal-flus
Indiċi 2007 = - 100
2007
2008
2009
PI
Fluss tal-flus
- 100
3 054
1 994
868
Sors: tweġiba għall-kwestjonarju
(89)
Ix-xejra murija mil-fluss tal-flus, li hija l-abbiltà tal-industrija li tiffinanzja hija stess l-attivitajiet tagħha, tirrifletti ħafna l-evoluzzjoni tal-profittabilità. Konsegwentement, il-fluss tal-flus kien negattiv fl-2007 u minkejja xi titjib li sar fl-2008, dan naqas bejn l-2008 u l-PI, biex b’hekk iddgħajfet is-sitwazzjoni finanzjarja tal-produttur tal-Unjoni li kkoopera.
Tabella 11
Investimenti
Indiċi 2007 = 100
2007
2008
2009
PI
Investimenti totali
100
111
185
277
Sors: tweġiba għall-kwestjonarju
(90)
It-Tabella ta’ hawn fuq turi li l-kwerelant żied l-investimenti tiegħu fil-prodott ikkonċernat, anki meta ffaċċjat bi profittabilità baxxa. L-investimenti prinċipalment saru fl-implimentazzjoni ta’ għodod ġodda tal-produzzjoni u fl-introduzzjoni ta’ proċessi ġodda tal-produzzjoni sabiex tittejjeb l-effiċjenza. Iż-żieda fl-investimenti turi li l-industrija ma ffaċċjatx diffikultajiet sabiex iżżid il-kapital, u b’hekk turi l-vijabbiltà kontinwa tal-industrija.
(91)
L-investimenti żdiedu b’177 % matul il-perjodu kkunsidrat.
(92)
Billi żiedet l-investimenti tagħha sabiex ittejjeb il-proċessi tal-produzzjoni tagħha l-industrija, li tirrikjedi kapital intensiv, xorta waħda wriet abbiltà li żżid il-kapital; madankollu, din l-abbiltà hija mfixkla mit-tnaqqis fil-bejgħ u d-diffikultajiet dejjem jikbru fil-ġenerazzjoni tal-fluss tal-flus.
Tabella 12
Ritorn fuq l-Investiment (ROI)
Indiċi 2007 = - 100
2007
2008
2009
PI
ROI
- 100
13
-14
-51
Sors: tweġiba għall-kwestjonarju
(93)
Minkejja ż-żieda fl-investiment, l-ROI tal-prodott ikkonċernat ma laħaqx ir-ritorn mistenni. Għalkemm kien hemm xi titjib fl-2008, l-ROI baqa’ negattiv matul il-perjodu kkunsidrat.
(94)
Għalhekk, it-tkabbir tal-industrija huwa limitat u sproporzjonat b’mod ċar għall-investimenti li saru fis-snin riċenti.
7. KONKLUŻJONI DWAR IL-ĦSARA
(95)
L-investigazzjoni wriet li xi indikaturi tal-ħsara juru xejra pożittiva: il-volum tal-produzzjoni żdied b’6 %, l-użu tal-kapaċità żdied bi 38 %, l-investiment żdied b’177 %, li ppermettew lill-kumpanija tikseb profitt kemmxejn relattiv (minn telf sinifikanti fl-2007 għal profitt żgħir fil-PI). Madankollu, kif intwera hawn fuq, għadd ta’ indikaturi li jappartjenu għas-sitwazzjoni ekonomika tal-industrija tal-Unjoni ddeterjoraw b’mod sinifikanti matul il-perjodu kkunsidrat.
(96)
Wara l-għeluq tal-faċilità tal-produzzjoni ta’ produttur wieħed tal-Unjoni, il-volum tal-bejgħ naqas b’14 %. L-impjiegi kellhom jitnaqqsu b’4 % u l-kapaċità tal-produzzjoni naqset bi 23 %. Filwaqt li l-konsum naqas b’5 % biss, is-sehem tas-suq naqas bi kważi 9 %. Għalhekk, il-profittabilità kienet baxxa, tant li affettwat ir-ritorn fuq l-investimenti u l-fluss tal-flus b’mod negattiv, speċjalment bejn l-2008 u l-PI. Il-livell tal-profittabilità tjieb matul il-perjodu kkonċernat iżda baqa’ baxx ħafna fil-PI u mhuwiex biżżejjed sabiex il-produzzjoni tinżamm fuq perjodu medju.
(97)
Anki jekk il-produzzjoni globali kibret, l-industrija tal-Unjoni tilfet sehem sinifikanti tas-suq. Fl-istess ħin, l-importazzjonijiet li huma l-oġġett ta’ dumping mill-pajjiżi kkonċernati wrew żieda sinifikanti.
(98)
Meta wieħed iqis dak li ntqal hawn fuq, huwa provviżorjament konkluż li l-industrija tal-Unjoni ġarrbet ħsara materjali matul il-PI skont it-tifsira tal-Artikolu 3(5) tar-Regolament bażiku.
8. KAWŻALITÀ
8.1. Introduzzjoni
(99)
Skont l-Artikolu 3(6) u (7) tar-Regolament bażiku, ġie eżaminat jekk il-ħsara materjali mġarrba mill-industrija tal-Unjoni kinitx ikkawżata mill-importazzjonijiet li huma l-oġġett ta’ dumping mill-pajjiżi kkonċernati. Barra minn hekk, fatturi magħrufa minbarra l-importazzjonijiet li huma l-oġġett ta’ dumping, li setgħu kienu ta’ ħsara għall-industrija tal-Unjoni, ġew eżaminati sabiex ikun żgurat li kwalunkwe ħsara kkawżata minn dawk il-fatturi ma kinitx attribwita għall-importazzjonijiet li huma l-oġġett ta’ dumping.
8.2. L-effett tal-importazzjonijiet li huma l-oġġett ta’ dumping
(100)
Il-konsum tal-Unjoni ta’ aċidu ossaliku naqas b’5 % matul il-perjodu kkunsidrat, filwaqt li l-importazzjonijiet li huma l-oġġett ta’ dumping mill-pajjiżi kkonċernati żdiedu b’aktar minn 4 % matul dan il-perjodu. L-ogħla żieda fl-importazzjonijiet li huma l-oġġett ta’ dumping ġiet irreġistrata bejn l-2007 u l-2008 meta dawn żdiedu b’54 %. L-importazzjonijiet mill-pajjiżi kkonċernati żiedu s-sehem tas-suq tagħhom b’25 % bejn l-2007 u l-2008, liema żieda kkoinċidiet ma’ tnaqqis ta’ 21 % fis-sehem tas-suq tal-industrija tal-Unjoni matul dak il-perjodu.
(101)
Filwaqt li l-prezzijiet medji tal-importazzjoni żdiedu b’16 % matul il-perjodu kkunsidrat, il-prezzijiet tal-importazzjoni waqqgħu dawk tal-produttur tal-Unjoni li kkoopera b’medja ta’ 21,9 % matul il-PI, biex b’hekk eżerċitaw pressjoni fuq il-prezzijiet fl-industrija tal-Unjoni u żammew lura lill-produttur tal-Unjoni li kkoopera milli jgħolli l-prezzijiet għal livelli aktar profittabbli.
(102)
Huwa mfakkar li l-industrija tal-Unjoni ffaċċjat tnaqqis sinifikanti fil-volum tal-bejgħ tagħha (- 14 %). Madankollu, dan it-tnaqqis fil-bejgħ kien ferm akbar mill-waqgħa fid-domanda u wassal għal telf tas-sehem mis-suq ta’ 9 %. Fl-istess ħin, is-sehem mis-suq tal-pajjiżi kkonċernati żdied b’10 %. Dan juri li l-biċċa l-kbira tas-sehem mis-suq tal-industrija tal-Unjoni ttieħdet mill-importazzjonijiet li huma l-oġġett ta’ dumping mill-pajjiżi kkonċernati.
(103)
Għalhekk, huwa meqjus li l-pressjoni kontinwa eżerċitata mill-importazzjonijiet li huma l-oġġett ta’ dumping bi prezz baxx mill-pajjiżi kkonċernati fis-suq tal-Unjoni ma ppermettietx li l-Unjoni tadatta l-prezzijiet tal-bejgħ tagħha għall-ispejjeż miżjuda tal-materja prima u tal-enerġija. Dan wassal għat-telf fis-sehem mis-suq u għal sitwazzjoni ta’ profittabilità kontinwament ħażina għall-industrija tal-Unjoni.
(104)
Fid-dawl ta’ dak li ntqal hawn fuq, ġie provviżorjament konkluż li ż-żieda fl-importazzjonijiet li huma l-oġġett ta’ dumping bi prezz baxx mill-pajjiżi kkonċernati kellha impatt negattiv konsiderevoli fuq is-sitwazzjoni ekonomika tal-industrija tal-Unjoni.
8.3. L-effett ta’ fatturi oħrajn
(105)
Il-fatturi l-oħrajn li ġew eżaminati fil-kuntest tal-kawżalità huma l-iżvilupp tad-domanda fis-suq tal-Unjoni, il-prezzijiet tal-materja prima, il-prestazzjoni tal-esportazzjoni tal-industrija tal-Unjoni, l-importazzjonijiet minn pajjiżi oħrajn tal-prodott ikkonċernat u l-użu ristrett tal-industrija tal-aċidu ossaliku, kif ukoll il-kriżi ekonomika.
8.3.1. L-iżvilupp tad-domanda fis-suq tal-Unjoni
(106)
Kif indikat fit-Tabella 1 aktar ‘il fuq, il-konsum tal-Unjoni tal-aċidu ossaliku l-ewwel żdied b’24 % fl-2008, filwaqt li naqas b’39 % matul is-sena ta’ wara biex imbagħad reġa’ żdied matul il-PI. B’mod ġenerali, il-konsum fis-suq tal-UE naqas b’5 % matul il-perjodu kkunsidrat. Matul l-istess perjodu l-industrija tal-Unjoni tilfet is-sehem mis-suq.
(107)
Għalkemm l-investigazzjoni żvelat li l-importazzjonijiet mill-pajjiżi kkonċernati kienu affettwati wkoll mill-waqgħa fid-domanda fis-suq tal-Unjoni fl-2009, ta’ min jinnota li, matul il-perjodu kkunsidrat, l-esportaturi fil-pajjiżi kkonċernati rnexxielhom iżidu l-volumi tal-bejgħ tagħhom u s-sehem mis-suq permezz tal-pressjoni tal-prezzijiet eżerċitata fuq is-suq mill-importazzjonijiet li huma l-oġġett ta’ dumping.
(108)
Għaldaqstant, huwa provviżorjament ikkunsidrat li d-deterjorament tas-sitwazzjoni ekonomika tal-industrija tal-Unjoni huwa prinċipalment ikkawżat miż-żieda fl-importazzjonijiet li huma l-oġġett ta’ dumping mill-pajjiżi kkonċernati u mit-twaqqigħ tal-prezzijiet ipprattikat mill-esportaturi fil-pajjiżi kkonċernati u mhux mit-tnaqqis fil-konsum. Għalkemm it-tnaqqis fid-domanda kkontribwixxa għall-ħsara, ma setax ikisser ir-rabta kawżali bejn il-ħsara materjali mġarrba u ż-żieda fl-importazzjonijiet li huma l-oġġett ta’ dumping.
8.3.2. Il-prezzijiet tal-materja prima prinċipali
(109)
Kif muri fit-Tabella 8 aktar ‘il fuq, l-ispiża medja tal-produzzjoni baqgħet relattivament stabbli minkejja żieda qawwija fl-ispiża tal-materja prima prinċipali (iz-zokkor). Tabilħaqq, l-investigazzjoni wriet li l-ispiża tal-produzzjoni tal-produttur tal-Unjoni li kkoopera ma segwietx l-istess xejra bħall-evoluzzjoni tal-prezzijiet ta’ waħda mill-materji primi prinċipali fil-produzzjoni tal-aċidu ossaliku. Iż-żieda qawwija fil-prezzijiet medji taz-zokkor b’50 % matul il-perjodu kkunsidrat kienet imtaffija mill-investimenti magħmula mill-produttur tal-Unjoni li kkoopera sabiex jitjiebu l-proċessi tal-produzzjoni tiegħu. Għalhekk, b’mod ġenerali, l-effett nett kien tnaqqis ta’ 12 % fl-ispiża tal-produzzjoni. Madankollu, kif muri fit-Tabella 7 aktar ‘il fuq, il-prezz tal-bejgħ ta’ unità żdied b’31 % matul il-perjodu kkunsidrat. Instab li l-esportaturi fil-pajjiżi kkonċernati kienu soġġetti għall-istess kundizzjonijiet ekonomiċi fir-rigward tal-evoluzzjoni tal-prezzijiet tal-materja prima, minħabba li l-prezzijiet tal-importazzjoni ta’ unità segwew l-istess xejra bħall-prezzijiet tal-bejgħ ta’ unità tal-produttur tal-Unjoni li kkoopera, minkejja li f’livelli aktar baxxi.
(110)
Fin-nuqqas ta’ dumping dannuż wieħed seta’ jistenna li l-prezzijiet jiġu adattati regolarment sabiex ikunu jirriflettu l-iżvilupp tal-komponenti varji tal-ispiża tal-produzzjoni. Madankollu, dan ma sarx. Il-produttur tal-Unjoni li kkoopera ma setax jikseb il-marġinijiet ta’ profitt solidi meħtieġa għal dan il-produttur b’kapital intensiv u l-fluss tal-flus tiegħu naqas ukoll.
(111)
Għaldaqstant, huwa provviżorjament ikkunsidrat li l-importazzjonijiet li huma l-oġġett ta’ dumping mill-pajjiżi kkonċernati, li waqqgħu l-prezzijiet tal-produttur tal-Unjoni li kkoopera, baxxew il-prezzijiet fis-suq tal-Unjoni u żammew lura lill-produttur tal-Unjoni li kkoopera milli jżid il-prezzijiet tal-bejgħ tiegħu biex ikopri l-ispejjeż tiegħu jew biex jikseb profitt raġonevoli.
(112)
Minħabba li l-prezzijiet tal-materja prima kienu qegħdin jaffettwaw ukoll lill-esportaturi fil-pajjiżi kkonċernati, kien provviżorjament konkluż li ż-żieda fil-prezzijiet tal-materja prima ma setax ikollha impatt fuq il-ħsara materjali mġarrba mill-industrija tal-Unjoni matul il-perjodu kkunsidrat.
8.3.3. Il-prestazzjoni tal-esportazzjoni tal-industrija tal-Unjoni
Tabella 13
Il-volum tal-esportazzjoni u l-prezzijiet tal-unità
Indiċi 2007 = 100
2007
2008
2009
PI
Esportazzjonijiet f’tunnellati
100
80
140
152
Il-prezz medju tal-esportazzjoni
100
104
103
91
Sors: tweġiba għall-kwestjonarju
(113)
Il-prestazzjoni tal-esportazzjoni kienet eżaminata wkoll bħala wieħed mill-fatturi magħrufa minbarra l-importazzjonijiet li huma l-oġġett ta’ dumping, li setgħu fl-istess ħin kienu ta’ ħsara għall-industrija tal-Unjoni, sabiex ikun żgurat li l-ħsara possibbli kkawżata minn dawn il-fatturi l-oħrajn ma kinitx attribwita lill-importazzjonijiet li huma l-oġġett ta’ dumping.
(114)
L-analiżi wriet li l-bejgħ mill-esportazzjoni lil partijiet mhux relatati magħmul mill-produttur tal-Unjoni li kkoopera kien jirrappreżenta parti importanti tal-bejgħ totali tagħhom (madwar 30 %). Matul il-perjodu kkunsidrat, il-volumi tal-esportazzjoni tal-produttur tal-Unjoni li kkoopera żdiedu bi 52 %, filwaqt li l-prezz ta’ unità tal-bejgħ mill-esportazzjoni naqas b’mod konsiderevoli, b’kuntrast mal-prezz tal-bejgħ tal-produttur tal-Unjoni li kkoopera fl-Unjoni, li żdied b’mod sinifikanti. L-investigazzjoni żvelat li l-esportazzjonijiet kellhom irwol importanti sabiex iżommu l-użu tal-kapaċità f’livell għoli bil-għan li jkunu koperti l-ispejjeż fissi u l-ispejjeż tal-investimenti fil-makkinarji. Anki jekk il-bejgħ mill-esportazzjoni kien sar bi prezzijiet aktar baxxi minn dawk fis-suq tal-Unjoni, dawn il-prezzijiet baxxi rriżultaw mill-kompetizzjoni mal-aċidu ossaliku bi prezz baxx fis-swieq tal-esportazzjoni mill-esportaturi mill-pajjiżi kkonċernati. L-investigazzjoni wriet li dawn l-esportazzjonijiet ippermettew lill-produttur tal-Unjoni li kkoopera jnaqqas il-ħsara mġarrba fis-suq tal-UE u għalhekk mhumiex tali li jistgħu jkissru r-rabta kawżali stabbilita bejn l-importazzjonijiet li huma l-oġġett ta’ dumping mill-pajjiżi kkonċernati u l-ħsara mġarrba mill-industrija tal-Unjoni.
8.3.4. Importazzjonijiet minn pajjiżi terzi oħrajn
(115)
Fin-nuqqas ta’ importazzjonijiet minn pajjiżi oħrajn minbarra l-pajjiżi kkonċernati, dan l-element ma kellu ebda impatt fuq is-suq tal-UE.
8.3.5. Użu ristrett
(116)
Kif imsemmi fil-premessi minn 52 sa 55 aktar ‘il fuq, l-użu ristrett huwa limitat għal trasferimenti vinkolanti fi ħdan wieħed mill-produtturi tal-Unjoni, fejn l-aċidu ossaliku jiġi ttrasformat f’ossalati fil-kumpanija. Il-profitti li jsiru mill-bejgħ tal-ossalati huma konsiderevoli u attwalment ippermettew lill-produttur ikompli bl-attivitajiet tiegħu minkejja t-telf fuq l-aċidu ossaliku. Għalhekk, dan l-element ma jikkontribwixxix għall-ħsara materjali mġarrba mill-industrija tal-Unjoni.
8.3.6. Kriżi ekonomika
(117)
Fl-2009 il-konsum mill-Unjoni tal-aċidu ossaliku naqas bin-nofs meta mqabbel mal-2008 minħabba l-kriżi ekonomika, li kkontribwixxiet għal telf fil-volum tal-bejgħ (- 40 %) u fil-valur (- 45 %) għall-industrija tal-Unjoni. Madankollu, billi naqqset il-prezzijiet f’dan il-perjodu b’madwar 5 % l-industrija setgħet tikseb sehem tas-suq (11 %) u b’hekk tnaqqas l-effetti negattivi tal-kriżi. Tabilħaqq, l-industrija kienet qrib bilanċ bejn il-qligħ u t-telf fl-2009.
(118)
Għalkemm il-kriżi ekonomika fl-2008-2009 setgħet ikkontribwixxiet għall-prestazzjoni ħażina tal-industrija tal-Unjoni, b’mod ġenerali, din ma setgħetx titqies bħala li għandha impatt b’tali mod li tikser ir-rabta kawżali bejn l-importazzjonijiet li huma l-oġġett ta’ dumping u s-sitwazzjoni ta’ ħsara tal-industrija tal-Unjoni.
8.4. Konklużjoni dwar il-kawżalità
(119)
L-analiżi msemmija hawn fuq uriet li kien hemm żieda fil-volum tal-bejgħ u fis-sehem tas-suq tal-pajjiżi kkonċernati matul il-perjodu kkunsidrat. Barra minn hekk, instab li dawn l-importazzjonijiet saru bi prezzijiet li huma l-oġġett ta’ dumping, li matul il-PI kienu inqas ħafna - bi kważi 22 % - mill-prezzijiet mitluba mill-industrija tal-Unjoni fis-suq tal-Unjoni għall-prodott ikkonċernat.
(120)
Din iż-żieda fil-volum u fis-sehem tas-suq tal-importazzjonijiet li huma l-oġġett ta’ dumping bi prezz baxx mill-pajjiżi kkonċernati nkisbet minkejja tnaqqis ġenerali fid-domanda fis-suq tal-Unjoni matul il-perjodu kkunsidrat. Is-sehem dejjem jikber tas-suq tal-importazzjonijiet kkoinċida mal-iżvilupp negattiv fis-sehem tas-suq tal-industrija tal-Unjoni matul l-istess perjodu. Fl-istess ħin, kien osservat żvilupp negattiv fl-indikaturi ewlenin tas-sitwazzjoni ekonomika u finanzjarja tal-industrija tal-Unjoni kif muri hawn fuq.
(121)
Il-waqgħa fil-konsum fis-suq tal-Unjoni fl-2009 affettwat b’mod negattiv il-prestazzjoni tal-industrija tal-Unjoni. Madankollu, b’mod ġenerali, dan il-fattur u l-fatturi l-oħrajn ma jistgħux jitqiesu bħala li għandhom impatt b’tali mod li jkissru r-rabta kawżali bejn l-importazzjonijiet li huma l-oġġett ta’ dumping u s-sitwazzjoni ta’ ħsara tal-industrija tal-Unjoni.
(122)
Abbażi tal-analiżi msemmija hawn fuq, li ddistingwiet u firdet tajjeb l-effetti tal-fatturi magħrufa kollha fuq is-sitwazzjoni tal-industrija tal-Unjoni mill-effetti dannużi tal-importazzjonijiet li huma l-oġġett ta’ dumping, huwa provviżorjament konkluż li l-importazzjonijiet li huma l-oġġett ta’ dumping mill-pajjiżi kkonċernati kkawżaw ħsara materjali fl-industrija tal-Unjoni skont it-tifsira tal-Artikolu 3(6) tar-Regolament bażiku.
9. L-INTERESS TAL-UNJONI
9.1. Rimarka preliminari
(123)
Skont l-Artikolu 21 tar-Regolament bażiku kien eżaminat jekk, minkejja l-konklużjoni provviżorja dwar id-dumping dannuż, kienx hemm raġunijiet konvinċenti biex ikun konkluż li ma kienx fl-interess tal-Unjoni li tadotta miżuri antidumping provviżorji f’dan il-każ partikolari. L-analiżi tal-interess tal-Unjoni kienet ibbażata fuq apprezzament tal-interessi varji kollha involuti, inklużi dawk tal-industrija tal-Unjoni, tal-importaturi u tal-utenti tal-prodott ikkonċernat.
9.2. L-interess tal-industrija tal-Unjoni
(124)
L-industrija tal-Unjoni tikkonsisti f’żewġ produtturi, b’fabbriki li jinsabu fi Stati Membri differenti tal-Unjoni, li jimpjegaw direttament bejn 30 u 50 ruħ fil-produzzjoni u l-bejgħ tal-prodott simili.
(125)
Wieħed miż-żewġ produtturi tal-Unjoni ma oġġezzjonax għall-bidu tal-investigazzjoni, iżda ma pprovdiex aktar informazzjoni u ma kkooperax matul l-investigazzjoni.
(126)
L-industrija tal-Unjoni ġarrbet ħsara materjali kkawżata mill-importazzjonijiet li huma l-oġġett ta’ dumping mill-pajjiżi kkonċernati. Ta’ min ifakkar li l-aktar indikaturi ta’ ħsara rilevanti wrew xejra negattiva matul il-perjodu kkunsidrat. B’mod partikolari, l-indikaturi ta’ ħsara relatati mal-prestazzjoni finanzjarja tal-industrija tal-Unjoni, bħall-profittabilità, il-fluss tal-flus u r-ritorn fuq l-investimenti, kienu affettwati serjament. Fin-nuqqas ta’ miżuri, huwa kkunsidrat li l-irkupru fis-settur tal-aċidu ossaliku mhuwiex ser ikun biżżejjed li jippermetti l-irkupru tas-sitwazzjoni finanzjarja tal-industrija tal-Unjoni u jista’ jkompli jiddeterjora.
(127)
Huwa mistenni li l-impożizzjoni ta’ miżuri għandha trodd lura kundizzjonijiet kummerċjali effettivi u ġusti fis-suq tal-Unjoni, li jippermettu lill-industrija tal-Unjoni tallinja l-prezzijiet tal-aċidu ossaliku sabiex ikunu jirriflettu l-ispiża tal-produzzjoni. Jista’ jkun mistenni li l-impożizzjoni tal-miżuri tagħti ċ-ċans lill-industrija tal-Unjoni terġa’ tikseb, għall-inqas parti mis-sehem tas-suq li kien intilef matul il-perjodu kkunsidrat, b’impatt pożittiv ulterjuri fuq is-sitwazzjoni ekonomika u l-profittabilità tagħha.
(128)
Għalhekk, ġie konkluż li l-impożizzjoni ta’ miżuri antidumping provviżorji fuq l-importazzjonijiet ta’ aċidu ossaliku li joriġina mir-RPĊ u mill-Indja għandha tkun fl-interess tal-industrija tal-Unjoni.
9.3. L-interess tal-importaturi
(129)
Waslu tweġibiet għall-kwestjonarju mingħand tmien importaturi mhux relatati. Tlieta minn dawn l-importaturi importaw biss volumi żgħar tal-prodott ikkonċernat u jistgħu jittrasferixxu ż-żieda fil-prezz lill-klijenti tagħhom. Uħud minnhom indikaw li huma jistgħu jikkunsidraw li jneħħu l-prodott mill-firxa ta’ prodotti tagħhom jekk jiġu imposti xi dazji antidumping.
(130)
Ir-raba’ produttur sostna li l-klijenti tiegħu jistgħu jużaw l-iskema ta’ ipproċessar attiv għall-prodotti finali tagħhom kollha li jużaw l-aċidu ossaliku fil-proċess tal-produzzjoni u esportati mill-ġdid barra mill-UE. Għaldaqstant, l-impatt tal-impożizzjoni tal-miżuri antidumping fuq dan l-importatur ma għandux ikun sinifikanti.
(131)
Abbażi ta’ dak li ntqal hawn fuq, huwa provviżorjament konkluż li l-impożizzjoni tal-miżuri ma għandux ikollha, b’mod ġenerali, impatt sinifikanti fuq l-importaturi. B’mod ġenerali, il-marġinijiet tal-profitt fuq l-aċidu ossaliku huma konsiderevolment għolja għall-importaturi u dawn qegħdin jistennew li jkunu jistgħu jittrasferixxu ż-żidiet fil-prezz lill-klijenti tagħhom.
9.4. L-interess tal-utenti
(132)
L-utenti li kkooperaw ammontaw għal 22 % tal-konsum mill-Unjoni tal-aċidu ossaliku matul il-PI. L-investigazzjoni wriet li d-distinzjoni bejn l-użijiet tal-aċidu ossaliku mhux raffinat u l-aċidu ossaliku raffinat hija pertinenti għat-test tal-interess tal-UE fir-rigward tal-utenti. L-industrija tal-Unjoni li kkooperat tipproduċi aċidu ossaliku mhux raffinat, filwaqt li l-produttur l-ieħor tal-UE li ma kkooperax jipproduċi l-aċidu ossaliku raffinat li jintuża prinċipalment fis-setturi tal-farmaċewtika, tal-ikel u tal-estrazzjoni ta’ trab fin tal-metall.
(133)
L-utenti tal-aċidu ossaliku mhux raffinat sostnew li l-impożizzjoni tal-miżuri għandha twassal għal żieda fil-prezz mill-industrija tal-Unjoni li kkooperat, li hija l-uniku fornitur tal-UE. Min-naħa l-oħra, l-utenti semmew ukoll li mhijiex sitwazzjoni mixtieqa li jkunu kompletament dipendenti fuq importazzjonijiet barranin.
(134)
Għall-utenti li jipproduċu prodotti tat-tindif u tal-ibbliċjar, l-aċidu ossaliku jirrappreżenta biss parti żgħira tal-inputs tagħhom u probabbilment jistgħu jittrasferixxu ż-żieda fil-prezz li tirriżulta mid-dazji antidumping lill-klijenti tagħhom jew inkella jbiddlu l-formuli tal-prodotti tagħhom, fejn ikun possibbli, sabiex jużaw prodotti ta’ sostituzzjoni minflok l-aċidu ossaliku.
(135)
Għall-utenti li jipproduċu prodotti tal-illustrar, l-aċidu ossaliku jirrappreżenta sehem kbir tal-ispejjeż tal-investiment tagħhom u mhuwiex sostitwibbli. Mhuwiex probabbli li l-utenti jkunu jistgħu jittrasferixxu kompletament iż-żidiet fil-prezz lill-klijenti tagħhom minħabba l-kompetizzjoni minn produtturi mhux mill-UE. Madankollu, huma jesportaw 95 % tal-prodotti tagħhom barra mill-UE u jistgħu jitolbu lura d-dazji fil-qafas tas-sistema ta’ ipproċessar attiv.
(136)
Għall-utenti li jużaw l-aċidu ossaliku għal applikazzjonijiet oħrajn bħal metall tar-riċiklaġġ minn ruttam, l-aċidu ossaliku jirrappreżenta porzjon importanti tal-ispejjeż totali għall-produzzjoni tal-prodott finali li għalih jintuża l-aċidu ossaliku. Is-suq tal-prodott finali huwa volatili ħafna. L-aċidu ossaliku mhuwiex sostitwibbli fil-proċess tal-produzzjoni. Ir-riċiklatur ewlieni tar-ruttam tal-Unjoni bħalissa jixtri l-aċidu ossaliku kollu tiegħu mingħand il-produtturi tal-Unjoni. Bl-impożizzjoni ta’ dazji antidumping, l-industrija tkun f’pożizzjoni li tagħżel kemm iżżid il-prezzijiet, jekk tagħmel dan, sabiex tibbenifika mill-impożizzjoni tad-dazji. Għalhekk, l-impatt tal-impożizzjoni tal-miżuri fuq dan l-utent mhuwiex ċar. Madankollu, minħabba li dan l-utent bħalissa qiegħed jagħmel profitti baxxi mill-bejgħ tiegħu tal-prodott lest, kwalunkwe żieda fil-prezz ikollha impatt negattiv jekk il-kumpanija ma tkunx tista’ tgħaddi ż-żieda fil-prezz.
(137)
L-aċidu ossaliku “raffinat” jintuża, fost l-oħrajn, għall-produzzjoni ta’ trab ta’ ċerti metalli. L-aċidu ossaliku jirrappreżenta parti konsiderevoli mill-ispejjeż totali tal-produzzjoni. F’dan il-proċess, l-aċidu ossaliku mhuwiex sostitwibbli. Madankollu, il-profitti f’dan is-settur jistgħu jkunu sinifikanti. Minħabba li l-kuntratti annwali huma komuni f’dan is-settur, fuq perjodu ta’ żmien qasir, mhuwiex ser ikun faċli li l-utenti jgħaddu ż-żidiet fil-prezzijiet. Madankollu, meta wieħed iżomm f’moħħu li l-inqas rata ta’ dazju proposta hija 14,6 % u li qegħdin jinkisbu profitti għolja, għandu jkun possibbli li tiġi assorbita kull żieda fil-prezzijiet fuq perjodu ta’ żmien qasir.
(138)
Utent wieħed sostna li l-produzzjoni tal-aċidu ossaliku raffinat ma kinitx biżżejjed sabiex tintlaħaq id-domanda. F’dan ir-rigward, instab li n-nuqqas fl-Unjoni bejn il-produzzjoni tat-tip raffinat u l-konsum kienet ta’ madwar 1 000-2 000 tunnellata fis-sena. Minħabba li l-biċċa l-kbira tal-prodotti finali li għalihom jintuża l-aċidu ossaliku raffinat matul il-proċess tal-produzzjoni jiġu esportati, l-utenti jistgħu, fi kwalunkwe każ, joperaw taħt is-sistema ta’ ipproċessar attiv jekk ikunu jixtiequ.
9.5. Konklużjoni dwar l-interess tal-Unjoni
(139)
Fid-dawl ta’ dak li ntqal hawn fuq, ġie provviżorjament konkluż li, b’mod ġenerali, fuq il-bażi tal-informazzjoni disponibbli dwar l-interess tal-Unjoni, ma hemmx raġunijiet konvinċenti kontra l-impożizzjoni ta’ miżuri provviżorji fuq l-importazzjonijiet tal-aċidu ossaliku li joriġina mir-RPĊ u mill-Indja.
10. MIŻURI ANTIDUMPING PROVVIŻORJI
10.1. Il-livell ta’ eliminazzjoni tal-ħsara
(140)
Fid-dawl tal-konklużjonijiet milħuqa fir-rigward tad-dumping, il-ħsara, il-kawżalità u l-interess tal-Unjoni, għandhom jiġu imposti miżuri antidumping provviżorji sabiex ikun evitat li tiġi kkawżata aktar ħsara lill-industrija tal-Unjoni mill-importazzjonijiet li huma l-oġġett ta’ dumping.
(141)
Bil-għan li jkun iddeterminat il-livell ta’ dawn il-miżuri, ittieħed kont tal-marġinijiet tad-dumping li nstabu u tal-ammont ta’ dazju meħtieġ sabiex tiġi eliminata l-ħsara sostnuta mill-industrija tal-Unjoni.
(142)
Meta jiġi kkalkolat l-ammont ta’ dazju meħtieġ sabiex jitneħħew l-effetti tad-dumping dannuż, kien ikkunsidrat li kwalunkwe miżura għandha tippermetti lill-industrija tal-Unjoni tkopri l-ispejjeż tal-produzzjoni tagħha u tikseb profitt qabel it-taxxa li jista’ jinkiseb b’mod raġonevoli minn industrija ta’ dan it-tip fis-settur taħt kundizzjonijiet normali tal-kompetizzjoni, jiġifieri fin-nuqqas ta’ importazzjonijiet li huma l-oġġett ta’ dumping, fuq il-bejgħ tal-prodott simili fl-Unjoni. Huwa kkunsidrat li l-profitt li jista’ jinkiseb fin-nuqqas ta’ importazzjonijiet li huma l-oġġett ta’ dumping huwa 8 % tal-fatturat u li dan il-marġini ta’ profitt jista’ jitqies bħala minimu xieraq li l-industrija tal-Unjoni setgħet tistenna li tikseb fin-nuqqas ta’ dumping dannuż.
(143)
Abbażi ta’ dan, ġie kkalkulat prezz mhux dannuż għall-industrija tal-Unjoni għall-prodott simili. Il-prezz mhux dannuż inkiseb permezz taż-żieda tal-marġini ta’ profitt ta’ 8 % imsemmi fuq mal-ispiża tal-produzzjoni.
(144)
Iż-żieda meħtieġa fil-prezz kienet imbagħad iddeterminata fuq il-bażi ta’ tqabbil għal kull tip ta’ prodott tal-prezz medju peżat tal-importazzjoni tal-produtturi esportaturi li kkooperaw fir-RPĊ u fl-Indja, debitament aġġustata għall-ispejjeż tal-importazzjoni u d-dazji doganali mal-prezz mhux dannuż tat-tipi ta’ prodotti mibjugħa mill-industrija tal-Unjoni fis-suq tal-Unjoni matul il-PI. Kwalunkwe differenza li tirriżulta minn dan it-tqabbil kienet imbagħad espressa bħala perċentwal tal-valur CIF medju tal-importazzjoni tat-tipi mqabbla.
10.2. Miżuri provviżorji
(145)
Fid-dawl ta’ dak li ntqal qabel, huwa meqjus li, skont l-Artikolu 7(2) tar-Regolament bażiku, għandhom jiġu imposti miżuri antidumping provviżorji fir-rigward tal-importazzjonijiet li joriġinaw mir-RPĊ u mill-Indja fil-livell l-aktar baxx tal-marġinijiet tad-dumping u tal-ħsara, skont ir-regola tal-inqas dazju.
(146)
Ir-rati tad-dazju antidumping ta’ kumpaniji individwali speċifikati f’dan ir-Regolament kienu stabbiliti fuq il-bażi tas-sejbiet tal-investigazzjoni preżenti. Għalhekk, huma jirriflettu s-sitwazzjoni li nstabet matul dik l-investigazzjoni fir-rigward ta’ dawn il-kumpaniji. Dawn ir-rati tad-dazju (kuntrarju għad-dazju fil-pajjiż kollu applikabbli għall-“kumpaniji l-oħrajn kollha”) huma b’hekk esklussivament applikabbli għall-importazzjonijiet ta’ prodotti li joriġinaw mir-RPĊ u mill-Indja u manifatturati mill-kumpaniji u għalhekk mill-entitajiet legali speċifiċi msemmija. Il-prodotti importati manifatturati minn xi kumpanija oħra mhux imsemmija b’mod speċifiku fil-parti operattiva ta’ dan ir-Regolament, inklużi entitajiet relatati ma’ dawk imsemmija b’mod speċifiku, ma jistgħux jibbenifikaw minn dawn ir-rati u għandhom ikunu soġġetti għar-rata tad-dazju applikabbli għall-“kumpaniji l-oħrajn kollha”.
(147)
Kwalunkwe pretensjoni li titlob l-applikazzjoni ta’ dawn ir-rati tad-dazju antidumping ta’ kumpaniji individwali (pereżempju, wara bidla fl-isem tal-entità jew wara t-twaqqif ta’ entitajiet ġodda tal-produzzjoni jew tal-bejgħ) għandha tiġi indirizzata lill-Kummissjoni (3) minnufih bl-informazzjoni kollha rilevanti, b’mod partikolari kwalunkwe modifika fl-attivitajiet tal-kumpanija marbuta mal-produzzjoni, il-bejgħ domestiku u l-bejgħ tal-esportazzjoni assoċjati ma’, pereżempju, dik il-bidla fl-isem jew dik il-bidla fl-entitajiet tal-produzzjoni u tal-bejgħ. Jekk ikun xieraq, ir-Regolament għandu jiġi emendat kif xieraq billi tiġi aġġornata l-lista ta’ kumpaniji li jibbenifikaw minn rati tad-dazju individwali.
(148)
Sabiex jiġi żgurat infurzar xieraq tad-dazju antidumping, il-livell tad-dazju residwu ma għandux japplika biss għall-produtturi esportaturi li ma kkooperawx, iżda wkoll għal dawk il-produtturi li ma kellhom l-ebda esportazzjoni lejn l-Unjoni matul il-PI.
(149)
Il-marġinijiet tad-dumping u l-ħsara stabbiliti huma kif ġej:
Pajjiż
Kumpanija
Marġini ta’ dumping
%
Marġini ta’ ħsara
%
L-Indja
Punjab Chemicals u Crop Protection Limited (PCCPL)
22,8
40,8
Il-kumpaniji l-oħrajn kollha
43,6
50,7
Ir-RPĊ
Shandong Fengyuan Chemicals Stock Co., Ltd u Shandong Fengyuan Uranus Advanced Material Co., Ltd
37,7
54,5
Yuanping Changyuan Chemicals Co., Ltd
14,6
22,1
Il-kumpaniji l-oħrajn kollha
52,2
66,3
11. DISPOŻIZZJONIJIET FINALI
(150)
Kull produttur esportatur ta’ aċidu ossaliku fir-RPĊ li jkun għadu ma għamilx lilu nnifsu magħruf, minħabba li jkun tal-fehma li ma ssodisfax la l-kriterji tat-TES u lanqas il-kriterji tat-TI, iżda li jqis li għandu jiġi stabbilit dazju separat, huwa mistieden jagħmel lilu nnifsu magħruf lill-Kummissjoni Ewropea fi żmien għaxart ijiem mill-għada tal-pubblikazzjoni ta’ dan ir-Regolament f’Il-Ġurnal Uffiċjali tal-Unjoni Ewropea (4).
(151)
Fl-interess ta’ amministrazzjoni tajba, għandu jiġi ffissat perjodu li matulu l-partijiet interessati li jkunu għamlu lilhom infushom magħrufa sal-limitu ta’ żmien speċifikat fin-notifika tal-inizjazzjoni jkunu jistgħu jesprimu l-fehmiet tagħhom bil-miktub u jitolbu seduta ta’ smigħ.
(152)
Is-sejbiet li jikkonċernaw l-impożizzjoni ta’ dazji antidumping magħmula għall-finijiet ta’ dan ir-Regolament huma provviżorji u jista’ jkun li jkollhom jiġu kkunsidrati mill-ġdid għall-finijiet ta’ kwalunkwe sejbiet definittivi,
ADOTTAT DAN IR-REGOLAMENT:
Artikolu 1
1. Dazju antidumping provviżorju huwa b’dan impost fuq l-importazzjonijiet ta’ aċidu ossaliku, kemm jekk f’forma diidrata (numru CUS 0028635-1 u numru CAS 6153-56-6) jew f’forma anidrata (numru CUS 0021238-4 u numru CAS 144-62-7) u kemm jekk f’soluzzjoni milwiema jew le, li bħalissa jaqa’ fi ħdan il-kodiċi NM ex 2917 11 00 (kodiċi TARIC 2917110091) u li joriġina mir-Repubblika Popolari taċ-Ċina u mill-Indja.
2. Ir-rata tad-dazju antidumping provviżorja applikabbli għall-prezz nett u ħieles fil-fruntiera tal-Unjoni, qabel id-dazju, tal-prodott deskritt fil-paragrafu 1 u manifatturat mill-kumpaniji msemmija hawn taħt għandha tkun kif ġej:
Pajjiż
Kumpanija
Dazju provviżorju
%
Kodiċi addizzjonali TARIC
L-Indja
Punjab Chemicals u Crop Protection Limited
22,8
B230
Il-kumpaniji l-oħrajn kollha
43,6
B999
Ir-RPĊ
Shandong Fengyuan Chemicals Stock Co., Ltd; Shandong Fengyuan Uranus Advanced Material Co., Ltd.
37,7
B231
Yuanping Changyuan Chemicals Co., Ltd
14,6
B232
Il-kumpaniji l-oħrajn kollha
52,2
B999
3. Ir-rilaxx għaċ-ċirkolazzjoni libera fl-Unjoni tal-prodott imsemmi fil-paragrafu 1 għandu jkun soġġett għall-provvediment ta’ sigurtà ekwivalenti għall-ammont tad-dazju provviżorju.
4. Sakemm ma jkunx speċifikat mod ieħor, għandhom japplikaw id-dispożizzjonijiet fis-seħħ dwar id-dazji doganali.
Artikolu 2
1. Mingħajr preġudizzju għall-Artikolu 20 tar-Regolament tal-Kunsill (KE) Nru 1225/2009, il-partijiet interessati jistgħu jitolbu l-iżvelar tal-fatti u l-kunsiderazzjonijiet essenzjali li abbażi tagħhom kien adottat dan ir-Regolament, jesprimu l-fehmiet tagħhom bil-miktub u japplikaw sabiex jinstemgħu b’mod orali mill-Kummissjoni fi żmien xahar mid-data tad-dħul fis-seħħ ta’ dan ir-Regolament.
2. Skont l-Artikolu 21(4) tar-Regolament tal-Kunsill (KE) Nru 1225/2009, il-partijiet ikkonċernati jistgħu jikkummentaw dwar l-applikazzjoni ta’ dan ir-Regolament fi żmien xahar mid-data tad-dħul fis-seħħ tiegħu.
Artikolu 3
Dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
L-Artikolu 1 ta’ dan ir-Regolament għandu japplika għal perjodu ta’ sitt xhur.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussell, id-19 ta’ Ottubru 2011.

Metadata:
Eurovoc Level 1 Categories: 100147
100161
100152
100160
Eurovoc Level 2 Categories: 100231
100269
100282
100193
100194
100281
Eurovoc Level 3 Categories: 539
956
3810
8367
2848
614
c_964c9649
11
All Eurovoc Categories: 1338
2771
3191
5055
519
5969